b'\n_START_ARTICLE_\nL\xe2\x80\x99Ind\xc3\xa9pendance Roumaine\n_START_SECTION_\n\xc3\x8enfiintare\n_START_PARAGRAPH_\nL\xe2\x80\x99Indep\xc3\xa9ndence Roumaine (Independen\xc8\x9ba rom\xc3\xa2n\xc4\x83), cu subtitlul Quotidien politique, \xc3\xa9conomique et litt\xc3\xa9raire (Cotidian politic, economic \xc8\x99i literar), a fost un ziar \xc3\xaenfiin\xc8\x9bat de Fr\xc3\xa9d\xc3\xa9ric Dam\xc3\xa9 \xc8\x99i \xc3\x89mile Galli, redactat \xc3\xaen limba francez\xc4\x83 \xc8\x99i publicat \xc3\xaen Bucure\xc8\x99ti, Rom\xc3\xa2nia, \xc3\xaencep\xc3\xa2nd cu anul 1876, cu apari\xc8\x9bie zilnic\xc4\x83, \xc3\xaen dou\xc4\x83 edi\xc8\x9bii._NEWLINE_Una dintre rubricile cele mai citite ale ziarului era Carnet du High-Life ("Carnetul high-life"-ului), semnat de Claymoor. Rubrica avea un caracter monden, prezent\xc3\xa2nd informa\xc8\x9bii \xc8\x99i comentarii despre recep\xc8\x9bii \xc8\x99i baluri, spectacolele de turneu ale unor vedete europene, autorul punct\xc3\xa2nd \xc3\xaendeosebi detalii de ambian\xc8\x9b\xc4\x83, de atmosfer\xc4\x83, privind toaletele \xc8\x99i coafurile participantelor la sindrofii. Claymoor era pseudonimul lui Mihai (Mi\xc8\x99u) V\xc4\x83c\xc4\x83rescu, fiul lui Iancu V\xc4\x83c\xc4\x83rescu \xc8\x99i unchiul Elenei V\xc4\x83c\xc4\x83rescu._NEWLINE_\xc3\x8entr-o scrisoare datat\xc4\x83 25 august / 6 septembrie 1882, trimis\xc4\x83 de regele Carol I al Rom\xc3\xa2niei c\xc4\x83tre Karl Anton de Hohenzollern-Sigmaringen, tat\xc4\x83l s\xc4\x83u, acesta se pl\xc3\xa2nge c\xc4\x83 foaia fran\xc8\x9buzeasc\xc4\x83 face politica Rusiei pentru c\xc4\x83 se hr\xc4\x83ne\xc8\x99te masiv din rublele pe care imperiul i le furnizeaz\xc4\x83:_NEWLINE_\xe2\x80\x9eZiarele r\xc4\x83sp\xc3\xa2ndesc \xc3\xaen continuare \xc8\x99tiri false pe aici. Cea mai rea foaie \xc3\xaen aceast\xc4\x83 privin\xc8\x9b\xc4\x83 este L\'Ind\xc3\xa9pendance Roumaine care se hr\xc4\x83ne\xc8\x99te din minciuni, pove\xc8\x99ti de scandal \xc8\x99i atacuri josnice \xc3\xaempotriva guvernului. Presa str\xc4\x83in\xc4\x83 din nefericire \xc3\xae\xc8\x99i ia \xc8\x99tirile din acest izvor necurat \xc8\x99i ziarele bucure\xc8\x99tene simpliste repet\xc4\x83 apoi totul papagalice\xc8\x99te. Nem\xc4\x83rginita libertate a presei nu ne permite s\xc4\x83 lu\xc4\x83m m\xc4\x83suri \xc3\xaempotriva lor.\xe2\x80\x9d_NEWLINE_La 28 iunie 1883 s-au petrecut mai multe evenimente importante. Austro-Ungaria a rupt rela\xc8\x9biile diplomatice cu Rom\xc3\xa2nia timp de 48 de ore. Cancelarul Germaniei, Otto von Bismark, i-a trimis regelui Carol I o telegram\xc4\x83 prin care amenin\xc8\x9ba Rom\xc3\xa2nia cu r\xc4\x83zboiul. Cu aceast\xc4\x83 ocazie, a fost \xc3\xaenchis ziarul L\xe2\x80\x99Ind\xc3\xa9pendance Roumaine \xc8\x99i directorul acestuia, Emil Galli, a fost expulzat din \xc8\x9bar\xc4\x83, sub acuza\xc8\x9bia c\xc4\x83 ar fi cauza scandalului diplomatic \xc3\xaen care a fost angrenat\xc4\x83 Rom\xc3\xa2nia._NEWLINE_La 7/19 septembrie 1885 - Redactorul de la L\'Ind\xc3\xa9pendance Roumaine, Alexandru Ciurcu \xc8\x99i tat\xc4\x83l s\xc4\x83u sunt expulza\xc8\x9bi din \xc8\x9bar\xc4\x83 impreun\xc4\x83 cu al\xc8\x9bi rom\xc3\xa2ni transilv\xc4\x83neni la cererea Austro-Ungariei, ca urmare a unei decizii a Consiliului de Mini\xc8\x99tri adoptat\xc4\x83 pe 2 septembrie. [Insemn\xc4\x83ri zilnice, Maiorescu]. Alexandru Ciurcu va reveni \xc3\xaen \xc8\x9bar\xc4\x83 de la Paris \xc3\xaen 1890._NEWLINE_La 29 noiembrie 1897, Nicolae Filipescu l-a provocat la duel pe George Em. Lahovary, redactor al ziarului L\'Ind\xc3\xa9pendance Roumaine, \xc8\x99i l-a omor\xc3\xa2t. A fost condamnat la un an de \xc3\xaenchisoare. \xc3\x8en memoria lui George Em. Lahovary, a fost ridicat\xc4\x83 \xc3\xaen Bucure\xc8\x99ti F\xc3\xa2nt\xc3\xa2na Lahovari._NEWLINE_\xc3\x8en 1899, L\xe2\x80\x99Ind\xc3\xa9pendance Roumaine i-a oferit lui Nicolae Iorga spa\xc8\x9biu pentru o rubric\xc4\x83 intitulat\xc4\x83 \xe2\x80\x9eopinii sincere\xe2\x80\x9d, despre via\xc8\x9ba intelectual\xc4\x83 a rom\xc3\xa2nilor la cump\xc4\x83n\xc4\x83 de veac, \xc3\xaen care acesta a criticat inconsisten\xc8\x9ba \xc8\x99i proasta func\xc8\x9bionare a institu\xc8\x9biilor culturale autohtone \xe2\x80\x93 de la Academie la Ateneu, de la muzee la teatre, de la Universit\xc4\x83\xc8\x9bi la biblioteci \xc8\x99i arhive \xe2\x80\x93, \xc3\xaenfier\xc3\xa2nd superficialitatea mediului literar \xc8\x99i \xc8\x99tiin\xc8\x9bific, condamn\xc3\xa2nd lipsa de viziune \xc8\x99i clientelismul diriguitorilor culturali._NEWLINE_Mihail Sebastian a \xc8\x9binut cronica muzical\xc4\x83 la L\'Ind\xc3\xa9pendance Roumaine, sub pseudonimul Flaminius._NEWLINE_\xc3\x8en cl\xc4\x83direa ziarului L\'Ind\xc3\xa9pendance Roumaine, care se afla \xc3\xaen Bucure\xc8\x99ti, pe Calea Victoriei, peste drum de actualul Palat al Telefoanelor, la 27 mai 1896, la cinci luni dup\xc4\x83 reprezenta\xc8\x9bia parizian\xc4\x83, a avut loc prima reprezenta\xc8\x9bie high-life, cum numea presa, a cinematografului Lumi\xc3\xa8re \xc3\xaen Rom\xc3\xa2nia. [Cl\xc4\x83direa se afla pe strada Clemen\xc8\x9bei 1 (azi C. A. Rosetti), cf. Anuarului Bucurescilor 1883, 1885]\n_START_SECTION_\nTiraje\n_START_PARAGRAPH_\n\xc3\x8en perioada interbelic\xc4\x83, L\xe2\x80\x99Ind\xc3\xa9pendance Roumaine avea un tiraj de 6000 de exemplare.\n_START_SECTION_\nDirectori ai publica\xc8\x9biei\n_START_PARAGRAPH_\n\xc3\x8en perioada 1919-1922, director al publica\xc8\x9biei L\'Ind\xc3\xa9pendance Roumaine a fost Gheorghe Matei Corbescu (1876-1923?), frunta\xc8\x99 politic liberal, publicist, prefect al Capitalei \xc3\xaen anii 1914-1916 \xc8\x99i 1919-1920 \xc8\x99i Primar al Bucure\xc8\x99tiului \xc3\xaen perioada februarie 1922 - decembrie 1922.'